Erikoinen tapahtuma sattui Kauniaisissa viime vuoden heinäkuussa. Kello lähenteli iltapäivä yhtä.

Sivullinen mies oli ollut vaimonsa kanssa menossa Kauniaisten keskustan S-marketiin, kun hän huomasi S-marketin parkkipaikalle huolimattomasti pysäköidyn auton. Se oli parkissa poikittain vieden kolmen auton tilan.

Mies jäi autoon ja vaimo meni kauppaan. Kymmenen minuutin päästä kaupasta oli tullut kassien kanssa selvästi päihtynyt mies, joka avasi auton etuoven.

Mainos (artikkeli jatkuu alla)

Mainos (artikkeli jatkuu alla)

Silminnäkijä nousi ja huomautti, ettei mies liene ajokunnossa ja pyysi avaimia itselleen. Mies oli antanut avaimet ja kertoi, ettei aikonutkaan ajaa. Hän sanoi, että hänellä oli nainen kuljettajana.

Silminnäkijä ei tällaista naista huomannut.

Poliisi tuli paikalle ja kuljettajaksi epäillyn viisikymppisen veren alkoholipitoisuudeksi määriteltiin 1,5 promillea.

”Salaperäinen pornotähti”

Juttu eteni marraskuussa oikeuteen. Salissa syytetty kertoi olleensa tapahtumaa edeltävänä iltana ravintolassa Helsingissä ja tavanneensa siellä escort-palveluja tarjonneen kansainvälisen pornotähden. Taitelijanimikin oli tiedossa: Vanessa.

Yö oli vietetty syytetyn kotona.

Aamulla mies oli lähtenyt ostamaan virvoitusjuomia ja nainen ajoi. Auto jäi kolmen ruudun päälle, koska tilaa oli eikä kaupassa käynnin pitänyt kestää kauaa.

Auton avaimet mies oli pitänyt, koska hän ei kuitenkaan luottanut tuntemattomaan naiseen.

Kauppareissu kesti kymmenen minuuttia. Syytetyn mukaan nainen oli ilmeisesti saanut tässä välissä puhelun, koska hän oli parkkipaikalla noin 40 metrin päässä autosta miehen tullessa ulos.

Mainos (artikkeli jatkuu alla)

Mainos (artikkeli jatkuu alla)

Miehen mukaan hänellä ei ollut tarkoitustakaan ajaa autolla, vaan hän avasi kuljettajan oven laittaakseen ostokset apukuskin penkille. Hän ei koskaan istunut alas kuljettajan paikalle. Auto piti avata avaimella kuljettajan ovesta, koska keskuslukitus oli rikki ja vain kuskin ovessa on lukko, johon voi laittaa avaimen.

Kun silminnäkijä oli tullut paikalle, niin etäämmällä ollut nainen oli katsonut parhaaksi lähteä pois. Mitään yhteystietoja Vanessaan ei ollut. Syytetty kuvaili jostain itäblokin maasta kotoisin olevaa Vanessaa tummaksi ja hyvävartaloiseksi. Naisella oli suorat mustat housut ja pikkutakki.

Syytetty arveli, ettei silminnäkijä ole voinut tehdä kovin tarkkoja havaintoja ympäristöstä, koska seisoi koko ajan rintamasuunta häneen.

Oikeus hylkäsi syytteen

Tiistaina Espoon käräjäoikeus päätyi hylkäämään miehen syytteen törkeästä rattijuopuksesta.

Oikeuden mukaan silminnäkijän perusteet epäillä syytettyä rattijuopumuksesta olivat oikeat, mutta miestä ei tavattu ajosta, eikä kukaan nähnyt miehen ajavan autoa.

Oikeus katsoi, että silminnäkijä ei välttämättä olisi huomannut 40 metrin päässä olevaa naista, koska kyseiseen aikaan Kauniaisten keskustassa oli todennäköisesti muitakin.

- Vaikka asiassa on ollut todennäköisiä syitä epäillä syytetyn itse ajaneen autoa syytteen mukaisesti, niin käräjäoikeus katsoo, että kertomusta naisesta ei voida täysin poissulkea.

Oikeus huomautti, että auton keskuslukituksen vikaa ei sen tarkemmin tutkittu ja ostoskassin voi laittaa kuljettajan ovesta apukuskin penkille.

Syyte hylättiin, koska asiassa jäi varteenotettava epäily miehen syyllisyydestä.